CELEX: 62020CN0147
Language: bg
Date: 2020-03-23 00:00:00
Title: Дело C-147/20: Преюдициално запитване от Landgericht Hamburg (Германия), постъпило на 23 март 2020 г. — Novartis Pharma GmbH/Abacus Medicine A/S

29.6.2020   
            
            
               BG
            
            
               Официален вестник на Европейския съюз
            
            
               C 215/22
            
         
      Преюдициално запитване от Landgericht Hamburg (Германия), постъпило на 23 март 2020 г. — Novartis Pharma GmbH/Abacus Medicine A/S
      (Дело C-147/20)
      (2020/C 215/27)
      Език на производството: немски
      
         Запитваща юрисдикция
      
      Landgericht Hamburg
      
         Страни в главното производство
      
      
         Ищец: Novartis Pharma GmbH
      
         Ответник: Abacus Medicine A/S
      
         Преюдициални въпроси
      
      
                  1)
               
               
                  Може ли да се стигне до изкуствено разделяне на пазарите по смисъла на практиката на Съда, когато предвидените в член 54, буква o), член 47a от Директива 2001/83/ЕО (1) показатели на безопасност върху външната/оригиналната опаковка, която при спазване на член 47а, параграф 1, буква б) от Директива 2001/83/ЕО се запазва от паралелния търговец, могат да бъдат заменени само по такъв начин, че да останат видими следи от отваряне, след като съществуващите преди това показатели на безопасност са били частично или изцяло премахнати и/или закрити?
               
            
                  2)
               
               
                  За отговора на първия въпрос от значение ли е обстоятелството, че следите от отваряне стават видими само когато лекарственият продукт е бил щателно проверен от търговци на едро и/или лица, притежаващи разрешение или имащи право да доставят лекарствени продукти, като например аптеки, в изпълнение на задължението им по членове 10, 24 и 30 от Делегиран регламент (ЕС) 2016/161 (2), или че при повърхностна проверка тези следи могат да бъдат пропуснати?
               
            
                  3)
               
               
                  За отговора на първия въпрос от значение ли е обстоятелството дали следите от отваряне стават видими едва когато опаковката на лекарствения продукт е отворена, например от пациента?
               
            
                  4)
               
               
                  Трябва ли член 5, точка 3 от Делегиран регламент (ЕС) 2016/161 да се тълкува в смисъл, че баркодът, който съдържа индивидуалния идентификационен белег по член 3, точка 2, буква а) от същия регламент, трябва да бъде отпечатан директно върху опаковката, т.е. че е налице противоречие с член 5, точка 3 от Делегиран регламент (ЕС) 2016/161, ако паралелен търговец постави индивидуален идентификационен белег с допълнителен външен стикер върху оригиналната външна опаковка?
               
            
         (1)  Директива 2001/83/ЕО на Европейския парламент и на Съвета от 6 ноември 2001 година за утвърждаване на кодекс на Общността относно лекарствени продукти за хуманна употреба (ОВ L 311, 2001 г., стр. 67; Специално издание на български език, 2007 г., глава 13, том 33, стр. 3).
      
         (2)  Делегиран регламент (ЕС) 2016/161 на Комисията от 2 октомври 2015 година за допълване на Директива 2001/83/ЕО на Европейския парламент и на Съвета чрез установяване на подробни правила за показателите за безопасност, поставени върху опаковката на лекарствените продукти за хуманна употреба (ОВ L 32, 2016 г., стр. 1).